### NN 81/2022 (13.7.2022.), Odluka o naknadi za razvoj komunalnih vodnih građevina za javnu vodoopskrbu i javnu odvodnju na području Općine Bilice

VODOVOD I ODVODNJA ŠIBENIK D.O.O.

1224

Na temelju članka 52. i 56. Zakona o financiranju vodnoga gospodarstva (»Narodne novine«, broj 153/09, 90/11, 56/13, 154/14, 119/15, 120/16, 127/17, 66/19), te članka 23. Zakona o vodnim uslugama (»Narodne novine«, broj 66/19), Skupština trgovačkog društva Vodovod i odvodnja Šibenik d.o.o., na sjednici održanoj 28. lipnja 2022. godine, donosi

ODLUKU

O NAKNADI ZA RAZVOJ KOMUNALNIH VODNIH GRAĐEVINA ZA JAVNU VODOOPSKRBU I JAVNU ODVODNJU NA PODRUČJU OPĆINE BILICE

Članak 1.

Ovom se odlukom uvodi obveza plaćanja naknade komunalnih vodnih građevina za javnu vodoopskrbu i odvodnju na području Općine Bilice, te se utvrđuje: visina, detaljnije namjene kojima služi prihod od naknade (dalje u tekstu: naknada za razvoj), način obračuna i naplate naknade za razvoj, nadzor nad obračunom i naplatom naknade za razvoj, obveznike plaćanja te osnovica za obračun naknade.

Članak 2.

Iznos naknade za razvoj komunalnih vodnih građevina za javnu vodoopskrbu i odvodnju na području Općine Bilice iznosi:

– 3,80 kn/m3 za domaćinstvo

– 3,80 kn/m3 za gospodarstvo

Obveznici plaćanja iznosa naknade iz stavka 1. ove točke su svi korisnici vodnih usluga na području Općine Bilice.

Članak 3.

Sredstva naknade za razvoj sustava javne vodoopskrbe i odvodnje na području Općine Bilice koriste se isključivo u svrhu namijenjenu za financiranje: građenja novih, rekonstrukciju postojećih i održavanje komunalnih objekata i uređaja za vodoopskrbu i odvodnju, sukladno Planu, odnosno Godišnjem programu gradnje komunalnih vodnih građevina.

Izgradnja komunalnih objekata i uređaja za vodoopskrbu i odvodnju, u smislu ove Odluke, podrazumijeva rekonstrukciju postojećih i izgradnju novih vodovodnih i kanalizacijskih mreža, kao i sanaciju (asfaltiranje, popločavanje i sl.) površina koje su prekopane u svrhu naprijed opisanih zahvata na području Općine Bilice.

Članak 4.

Sredstva naknade za razvoj sustava javne vodoopskrbe i odvodnje na području Općine Bilice iz članka 3. ove Odluke prihod su trgovačkog društva Vodovod i odvodnje d.o.o. sa sjedištem u Šibeniku, Kralja Zvonimira 50.

Članak 5.

Namjenska novčana sredstva iz stavka 1. članka 2. ove Odluke naplaćivat će Vodovod i odvodnje d.o.o., sa sjedištem u Šibeniku, temeljem računa koje ispostavlja svim korisnicima usluge javne vodoopskrbe na području Općine Bilice.

Članak 6.

Isporučitelj je u obvezi prikupljenu naknadu za razvoj evidentirati u svojim knjigama na posebnom kontu.

Isporučitelj je obvezan izraditi i dostaviti godišnje izvješće o obračunatim iznosima naknade za razvoj te o prikupljenim i utrošenim sredstvima od naknade za razvoj sustava javne vodoopskrbe i odvodnje na području Općine Bilice.

Isporučitelj je obvezan izraditi i dostaviti pojedinačno izvješće na zahtjev Općine Bilice o prikupljenim i utrošenim sredstvima od naknade za razvoj sustava javne vodoopskrbe i odvodnje na području Općine Bilice.

Isporučitelju je zabranjeno raspolagati na bilo koji način naknadom za razvoj, osim na način određen ovom Odlukom.

Posebnim Ugovorom Općina Bilice i Vodovod i odvodnja d.o.o. mogu regulirati svoje međusobne odnose u svezi naknade za razvoj komunalnih vodnih građevina na području Općine Bilice.

Članak 7.

Nadzor nad obračunom i naplatom sredstava nakane obavlja Skupština Isporučitelja i Jedinstveni upravni odjel Općine Bilice.

Članak 8.

Ova Odluka donosi se za razdoblje važenja plana gradnje komunalnih vodnih građevina.

Isporučitelj će ovu Odluku dostaviti Vijeću za vodne usluge u roku od pet dana od dana donošenja.

Članak 9.

Stupanjem na snagu ove Odluke prestaje se primjenjivati Odluka Općinskog vijeća Općine Bilice o naknadi za razvoj komunalnih vodnih građevina za javnu vodoopskrbu na području Općine Bilice, klasa: 325-10/16-01/1, urbroj: 2182/19-16-1, od 15. ožujka 2016. godine i Odluka o izmjeni i dopuni Odluke o o naknadi za razvoj komunalnih vodnih građevina za javnu vodoopskrbu na području Općine Bilice, klasa: 325-10/16-01/1, urbroj: 2182/19-18-2.

Ova Odluka objavit će se u »Narodnim novinama«, a stupa na snagu osmoga dana od objave.

Broj: 1-4159-15/2022

Šibenik, 28. lipnja 2022.

Predsjednik Skupštine
 Ante Galić, dipl. iur., v. r.